32
হজরত মুছা (আঃ) অর গাওয়া গজল
1 ও আছমান, কান পাতিয়া হুনো আমি যেতা গাই,
ও জমিন, তুমিও হুনো আমি যা বাতাই।
2 আমার তালিম লামউক মেঘর ফুটার লাখান,
খুয়ার মতন পড়উক আমার মুখর বয়ান।
খেছমা ঘাসর উপরে ফুটা ফুটা মেঘ অইয়া পড়উক,
নয়া চেরা গাছর উপরে শান্তির মেঘ অইয়া লামউক।
3 আমি তো এলান করমু আমার মাবুদর নাম,
তুমরাও গাইও আল্লার মহিমা গান।
4 তাইনউ তো আশ্রয় টিল্লা, নিখুত তান কাম,
হক-হাছা তান পথ সঠিক তামাম।
ছল-চতুরি নাই তান, হক-হালাল আছে সর্বদা,
হক ইনছাফ পরেজগারি আছে সততা।
5 তা-ও তান খবিছ বন্দায়* করছে বেইমানি,
দিলর খারাপিয়ে তারা বনছে কলংকিনি।
6 হায়রে আম্মক নাদান, হায়রে বেআখল,
অউনি তুমরা বদলা দিলায়, মাবুদর দানর?
তাইনেউ তুমরার পয়দা কররা পরওয়ার দিগার† নি?
বওয়াল করলা তুমরার ইছরাইল জাতি।
7 ইয়াদ করো তুমরা হউ আগর আমলর মাত,
মনো রাখো কিতা অইছিল পুরান জমানাত।
বাফ-দাদারে জিকার করি ইতিহাস হুনো,
বুড়া-বুড়ির মুখ থাকি হকলতা জানো।
8 আল্লাতালায় দিলা যেবলা জমিন বাটিয়া,
নানান জাতিরে দিলা ভাগ-বাটুরা করিয়া।
বনি ইছরাইলর পরিমান তো জানা আছিল তান,
এরার অংশ আলগাই থইয়া বাকি করলা দান।
9 মাবুদর খাছ সম্পত্তি তো তান নিজর প্রজা,
ইয়াকুব বংশ ইছরাইল জাতি আপন ছামানা।
10 তারারে তাইন তুকাই পাইলা মরুভুমির দেশো,
নিরাই-নির্জন দেশ আর বাঘ-সিংহর গর্জনো।
কুদরতি ডাখনাদি ঘুরিয়া যতন করিলা,
চখুর মনির লাখানউ তারারে বাচাইলা।
11 চিলে যেলা নিজর বাদার বাইচ্চারে নাচায়,
আস্তে আস্তে উড়ি উড়ি ডাখনারে লাড়ায়,
ডাখনা মেলিয়া বাইচ্চাইনরে উপরে তুলে,
তুলিয়া হারি উড়াল দিয়া লইয়া লইয়া ঘুরে,
12 মাবুদে একলা অউলা করি তারারে নিলা,
কুনুজাতর দেব-দেবী তান লগে আছিল না।
13 পাহাড়ে পাহাড়ে উড়াই উড়াই নিলা তারারে,
পাহাড়িয়া দেশর দখল দিলা বনি ইছরাইলরে।
খেতর ভালা ফসল দিলা খাইবার লাগি,
পাহাড়িয়া চাকর মউ খাবাইলা ফাটা-চিপা থাকি।
খাবাইলা মালিকে জয়তুনর তেল,
লুয়ার লাখান শক্ত মাটিত তেল ফলি গেল।
14 খাবাইলা তারারে তাইন গরুর দুধর দই,
ছাগল-মেড়ার দুধও খাইলা জানিও নিচ্চই।
মোটা-তাজা মেড়ার গোস্ত খাইলা মজা করি,
বাশন দেশর গরু-খসি খাইলা রুটিদি।
তাজা-পুষ্ট গমর রুটি আংগুরর শরবত,
ডেমদি উঠা আংগুর অইলো আল্লার নিয়ামত।
15 বাদে তারা লাথ মারিলা পেটলা বনিয়া,
বনি ইছরাইলে লাথ মারলা তারার পাও দিয়া।
খাইয়া খাইয়া পেট ফুলাইয়া মারলো অখন লাথ,
ফাউরিলিলো হউ আল্লারে যেইন দিলা ভাত।
পয়দা কররা আল্লার লগ তারা ছাড়ি দিলো,
আশ্রয় টিল্লা আল্লারে তারা হুরু মনো করলো।
16 দেব-দেবীর পুজা করিয়া জালাইলো আগুইন,
এক আল্লা ছাড়িয়া তারা ভজিলো হগুইন।
গুছার আগুইন জালাইলো তান আরশর মাজে,
মুর্তি পুজা ঘিন করইন মহান আল্লা পাকে।
17 ভুতর নামে বলি দিলো তানরে ছাড়িয়া,
ভুত তো কুনু আল্লা নায় তা-ও পাইলো পুজা।
নয়া নয়া দেবতা যেতা কয়দিন থাকি চিনে,
বাফ-দাদার অচিন দেবতা অখন তারা ভজে।
18 জনম দাতা বাফর লাখান যেইন আশ্রয় টিল্লা,
তানরে তুমরা ফাউরিয়া হারি করলায় অবহেলা।
19 আওলাদর অউ হালত দেখিয়া মুখ ফিরাইল্লা মাবুদে,
রাগে-গুছায় আগুইন অইলা তারারউ বদ আমলে।
20 গুছা করি মাবুদে কইলা মুখ ফিরাইলাম আমি,
তারার হেশ দশা কিতা আমি নিচ্চিত জানি।
দেখমু চাইয়া তারার হকল বেইমানির সাজা,
বে-পথি বেইমান জাতে বুজবা নিজর দশা।
21 যেটা আল্লা নাই ইলা দেবতার পুজা করিয়া,
আমার ভিতরে দিছে তারা গুছা তুলিয়া।
যেটা জাতি নাই ইলা জাতি দিয়া ইংসা করাইমু,
আম্মক জাতি দিয়া তারার গুছা তুলাইমু।
22 আমার গুছার আগুইন অখন দাউ দাউ করি জলের,
মাটির তলর পাতালরেও জালাইয়া ছারখার করের।
হারা জগত আর ফয়-ফসল জালাই করবো ছালি,
পাহাড়র তলাত আগুইন জলবো, জলবো ধুইল বালি।
23 লাখো লাখো বিপদ দিমু হকলতার উপর,
আমার তামাম তীর মারমু পেটর ভুকে করমু কাতর।
24 উপাসি নিদানে তারা হুকাই হুকাই মরবা,
গজবি বেমারর লগে দুখ-তকলিফ পাইবা।
দাত আলা জংলি পশু পাঠাইমু আমি,
বিষাক্ত সব হাফর পালে দিবা কামড়ানি।
25 বারে গেলে মরবা তারা তলোয়ারর তলে,
ঘরো রইলে মরবা হকল জানর ডর-খফে।
জুয়ান পুয়া জুয়ান পুড়িন দুধর হুরুতা,
বিনাশি গজবে মরবা দাড়ি চুল পাকনা।
26 কইছলাম আমি উড়াই মারমু বনি ইছরাইলরে,
ইতার নাম ফুছিলাইমু মানষর মন থনে।
27 অইলে আমার জানা আছে দুশমনর ভাব-সাব,
বেটাগিরি করবা তারা অইবো তারার লাভ।
না বুজিয়া কইবো তারা জিতছে নিজর বলে,
মাবুদ ইতা কুন্তাত নায় জিতছি কলে-বলে।
28 বিচার-বিবেক খুয়াইয়া অখন নামে ইছরাইল জাতি,
আখল-বুদ্ধি আরাইয়া তারা অইছে বে-পথি।
29 আখল থাকলে বুজতো তারার নিজর দুর্দশা,
বিবেক খাটাই জান বাচাইয়া রইতো হামেশা।
30 এক দুশমনে আইয়া কিলা আজার জন খেদায়,
দুই সিপাইরে দেখিয়া কেনে দশ আজার দৌড়ায়।
নিজর আশ্রয় টিল্লা যুদি তারারে না বেচিতা,
স্বয়ং মাবুদে যুদি ছাড়িয়া না দিতা।
31 দুশমনর আশ্রয় টিল্লা অতো মজবুত নায়,
তারাউ ইখান স্বীকার করি হকলরে হুনায়।
আমরার আশ্রয় টিল্লা তো বউত বড় বলবান,
তারার মুখে গাইয়া ইতা জপে তান সুনাম।
32 মাবুদে বাতাইরা অখন তারার খেতর কথা,
ছাদুম টাউন থাকি আইছে ইতার আংগুরর লতা,
আমুরা শহর থাকি ইতায় আংগুর ফল পাইছে,
বিষ আর তিত্তায় ই ফলর ছড়ি পুরাপুর অইছে।
33 আংগুরর শরবত যেলা নাগ-নাগিনির বিষ,
আলদ হাফর বিষও অলা মারাত্মক জিনিস।
34 আমার গেছে ইতা গজব তুমরার লাগি খাড়া,
আমার ভান্ডারো থওয়া সব সীল-চাপ্পড় মারা।
35 নাফরমানির সাজা দেওয়া আমারউ কাম,
আমল মাফিক বদলা দিমু তামাম ইনছান।
সময় অইলে পিছলিযিবো দুশমনর পাও,
মছিবতর দিন তারার নজদিক জানিলাও।
ঠিক করি থওয়া আছে তারার কামর বদলা,
জলদি করি পাইবা নিজর আমল-নামা যেলা।
36 মাবুদে দেখবা যেবলা বল-শক্তি নাই,
তান বন্দার বল-তাক্কত গেছেগি ফুড়াই।
গুলাম কিবা আজাদ বন্দা হকলউ মাজুর,
দেখিয়া তাইন পক্ষ লইবা আপন গুলামর।
মায়া-দয়া করবা আল্লায় তান গুলামরে,
মাজুর থাকি সবল করবা দয়া-রহমে।
37 কইবা তাইন হউ সময় কুয়াই গেলা হিতা,
অতদিন ভজিছলা তারা যেতা দেবতা।
বাগিয়া গেলগি কুয়াই তারার আশ্রয় পাহাড়,
তারার হকল দেব-দেবী অসাড়র অসাড়।
38 কই গেলা হউ দেব-দেবী যেতায় খাইছলা চর্বি,
চর্বি আলা বলির গোস্ত খাইছিল বেশ করি।
যেতা দেবতাইন খাইছিল ছদগার শরবত,
অখন তারা বাচাউক আইয়া তারার উম্মত।
সাইয্য করউক না আইয়া তুমরার হউ ঠাকুর,
আশ্রয় দেয় না কেনে নাফরমান বদখুর।
39 চিন্তা-ভাবনা করিয়া দেখো হউ তাইনউ আমি,
আমি ছাড়া মাবুদ নাই ইখান জানছো নি।
আমিউ মারিলাই আমিউ বাচাই,
আমিউ তো জখম করি আমি দেই ভালাই।
আমা থাকি বাচাইলিতো সাইধ্য আছে কার,
হায়াত মউতর মালিক আমি আল্লাহু আকবার।
40 আরশর বায় আত তুলিয়া কছম খাইয়া কই,
চিরকালিন জিন্দা আমি জানিও নিচ্চয়।
41 দার যেবলা দিমু আমার চকচকা তলোয়ার,
কাইম করাত লাগমু যেবলা আমার রায়-বিচার।
হউ সময় সাজা দিমু আমার হকল দুশমনরে,
আমারে ঘিন্নানির বদলা দিমু তারারে।
42 তীর-ধনুকে লউ খাইয়া করবো মাতলামি,
আমার তলোয়ারেও তো লউ খাইবো জানি।
মুর্দা আর বন্দি অকলর লউ হে খাইবো,
দুশমনর গোস্ত খাইয়া পেট ফুলাইবো।
লাম্বা-চুলি সিপাইর কল্লা খাইবোরে মুখে,
তারার কল্লা চিবাই খাইবো আমার ধনুকে।
43 মায়ার প্রজার লগে অইয়া আছমান খুশি অও,
বেহেস্তর হকল ফিরিস্তায় তানে সইজদা দেও।
জগতর তামাম জাতিয়ে গাও গুনগান,
আল্লার হকল বন্দার লগে লও তান মহা নাম।
তান গুলামর লউর বদলা অখন লইবা তাইন,
দুশমনরে সাজা দিয়া ছাফ করবা জমিখান।
তান বন্দায় কেনান দেশো পাইলিবা রেহাই,
গুনার কফরা দিয়া দিবা তার বদলাই।
44 মুছা নবী আর তান খাদিম নূনর পুয়া ইউছা গিয়া হকল মানষর গেছে অউ গজলর সব কথা জানাইলা। 45 মুছায় হকল বনি ইছরাইলর গেছে গিয়া ইতা হকলতা কইয়া হারি, 46 কইলা, “আমি অউ যত হুশিয়ারির কথা তুমরারে জানাইছি, ইতা তুমরার দিলো গাথিয়া রাখিও, ইতা তো তুমরার বিরুদ্ধে সাক্ষি বনিয়া রইবো। আর তুমরার আওলাদ অকলরে হুকুম দিও, অউ শরিয়তর হকল হুকুম-আহকাম খিয়ালি অইয়া আমল করতা। 47 ইতা তো আজে-বাজে কুনু মাত-কথা নায়, ইতা অইলো তুমরার জিন্দেগি! জর্দান গাং পার অইয়া হারি তুমরা যে দেশর দখলদারি পাইরায়, অতা আমল করলে হনো তুমরা লাম্বা হায়াতি পাইবায়।”
হজরত মুছা (আঃ) অর আখেরি হালত
48 হউ দিনউ মাবুদে মুছা নবীরে কইলা, 49 “তুমি গিয়া অউ আবারীম পাহাড়ো উঠো, ইটা তো মোয়াব দেশর যিরিহো টাউনর ছামনে আছে। হনো উঠিয়া নবো নামর হউ উচা টিল্লার উপরে যাও, আর বনি ইছরাইলরে আমি যে দেশর মালিকানা দিরাম, অউ কেনান দেশ একবার দেখিলাও। 50 তুমার ভাই হারুন যেলা হুর পাহাড়র উপরে উঠিয়া হারলে উফাত অইছিল, বাদে তার বাফ-দাদার কাতারো গিয়া আজিছিল, অউ নবো পাহাড়ো উঠার বাদে অউলা তুমারও উফাত অইবো, আর তুমার বাফ-দাদার গেছে গিয়া অউলাখান তুমিও আজিবায়। 51 মনো আছে নি, হকল বনি ইছরাইলর ছামনে তুমরা দুইও ভাইয়ে আমারে পাক-পবিত্র কইয়া মাইন্য করছো না, হউ জীন মরুভুমির কাদেশ এলাকার মেরীবা নামর জাগাত পানির গেছে তুমরা আমার নামে জালিয়াতি করছলায়। 52 হনো উঠিয়া হারলে তুমার চখুর ছামনে হউ দেশ দেখবায়, যে দেশখান আমি বনি ইছরাইলরে দান কররাম, তুমি খালি চউখদি দেখবায়, অইলে হি দেশো হামাইবার সুযোগ তুমার অইতো নায়।”
* 32:5 মুল ইবরানি ভাষাত, “পুত অকল।” আগে আল্লায় কইছলা, বনি ইছরাইল তো আমার পয়লা পুতর লাখান। (হিজরত ৪:২২ আয়াত) ইটা একটা রুপক বাইক্য, মানে খাছ মায়ার বন্দা অকল। † 32:6 “পয়দা কররা পরওয়ার দিগার।” ইবরানি ভাষাত, পয়দা কররা বাবা। বাবা অইলো একটা রুপক শব্দ।