আল-জবুর ২১
এবাদত-বন্দেগি পরিচালকর লাগি: হজরত দাউদর মিজমর।
1 ও মাবুদ, তুমার বল-তাক্কতে বাদশায় খুশি কররা,
তুমি যুদ্ধত জিতানিয়ে তাইন খুব খুশি-বাসি কররা।
2 তান মনর আশা তুমি পুরাইছো,
তান মুখর আবদাররে তুমি ফিরাই দিছো না।
(ছেলা)
3 বউত রহম-বরকত লইয়া তুমি তান গেছে আইছো,
খাটি সোনার মুকুট-তাজ তান মাথাত ফিন্দাইছো।
4 বাদশায় তুমার দরবারো চাইলা জিন্দেগি,
আর তানরে দিলায় তুমি চিরকালর হায়াতি।
5 তুমার দেওয়া জয়ে বাড়াইছে তান ইজ্জত,
গৌরব-মহিমা দিছো তানে তুমারউ রহমত।
6 তানরে দিছো তুমি চিরকালিন বরকত,
তুমার পাক দিদারো দিছো তানরে খুশির নিয়ামত।
7 বাদশায় তো মাবুদর উপরেউ ভরসা করইন,
আল্লাতালার দয়া-মায়ায় তাইন মজবুত রইন।
8 ও বাদশা, তুমার আতে দুশমন পালরে ধরবো,
ডাইন আতে তুমার বিরুধিরে তালাশ করি আনবো।
9 তুমি আইবার কালো ইতারে আগুনির কুন্ডলি বানাইবায়,
আগুইনে তারারে আ করি গিলবো মাবুদর গুছায়।
10 দুনিয়া থাকি মিটাইলিবায় ইতার আওলাদ অকলর নাম,
আদম জাত থাকি ফুছিলিবায় তারার সব খান্দান।
11 তুমার বিপক্ষে কু-মতলবে ফান্দ পাতিছে তারা,
তারার ইতা হকলতাউ অইবো বেকামা।
12 তারার মুখরে নিশান করিয়া তুমার ধনুকো মারলে টান,
পিঠ ঘুরাইয়া বাগিয়া তারা বাচাইতো চাইবো জান।
13 তুমার বল-শক্তি জাইর করো ওগো আমার আল্লা,
গান-বাজনায় গাইমু আমরা তুমার লিলা-খেলা॥